62016TO0524(01)_INF
A Törvényszék (nyolcadik tanács) 2021. november 29‑i végzése –Aresu kontra Bizottság
(T‑524/16. sz. ügy)
„Közszolgálat – Tisztviselők – A személyzeti szabályzat 2014. január 1‑jei reformja – Utazási idő – Hazautazási szabadság – Nyilvánvalóan minden jogi alapot nélkülöző kereset”
1.
Tisztviselői kereset – Az eljáráshoz fűződő érdek – Az utazási időnek a hazautazási szabadság címén biztosított csökkentett számú szabadnappal történő felváltását végrehajtó határozat megsemmisítése iránti kereset – A felperesnek az eljárás során hivatalból történő nyugdíjazása – Az eljáráshoz fűződő érdek fennmaradása
(Személyzeti szabályzat, 90. és 91. cikk, valamint V. melléklet, 7. cikk)
(lásd: 27–29. pont)
2.
Tisztviselők – Szabadság – Éves szabadság – Utazási idő – A személyzeti szabályzat reformja – Hazautazási szabadsággal történő felváltás – A jogalkotó mérlegelési jogköre – Az egyenlő bánásmód, az arányosság és a bizalomvédelem elvének megsértése – Hiány
(Az Európai Unió Alapjogi Chartája, 20. cikk; az 1023/2013 rendelettel módosított személyzeti szabályzat V. melléklet, 7. cikk)
(lásd: 34–53., 58–62. pont)
3.
Intézmények jogi aktusai – Időbeli hatály – Az új jogszabály azonnali alkalmazása a korábbi jogszabály hatálya alatt keletkezett helyzetek jövőbeli hatásaira – A személyzeti szabályzat és az egyéb alkalmazottakra vonatkozó alkalmazási feltételek módosításáról szóló 1023/2013 rendelet elfogadása – A szerzett jogok megsértése – Hiány
(Az 1023/2013 rendelettel módosított személyzeti szabályzat, V. melléklet, 7. cikk)
(lásd: 63–66. pont)
Tárgy
Az EUMSZ 270. cikk alapján benyújtott, a 2013. október 22‑i 1023/2013/EU, EURATOM európai parlamenti és tanácsi rendelettel (HL 2013 L 287., 15. o.) módosított személyzeti szabályzat V. mellékletének 7. cikke alapján korábban a felperes számára járó öt nap utazási időt számára 2014. január 1‑jétől már nem biztosító határozat megsemmisítése iránti kérelem.
Rendelkező rész
1)
A Törvényszék a keresetet elutasítja.
2)
A Törvényszék Antonio Aresut kötelezi saját költségeinek, valamint az Európai Bizottság részéről felmerült költségek viselésére, ideértve az ideiglenes intézkedéssel kapcsolatos eljárás költségeit is.
3)
Az Európai Parlament és az Európai Unió Tanácsa maga viseli saját költségeit.